b"\n_START_ARTICLE_\nHelvetica\n_START_PARAGRAPH_\nHelvetica er en meget vanlig grotesk skrifttype som opprinnelig ble utviklet i 1957 av den sveitsiske skriftformgiveren Max Miedinger sammen med Eduard Hoffmann. Siden da er det utviklet flere tilsvarende skrifttyper, hvorav Arial, designet i 1982, er den mest alminnelig. Det er kun mindre forskjeller i de store bokstavene C, G og R foruten de sm\xc3\xa5 bokstavene a, e, r og t som i vesentlig grad skiller de to skifttypene._NEWLINE_Skrifttypen Helvetica blir anvendt i mange varemerker, blant annet 3M, American Airlines, AT&T, BMW, Lufthansa, Tupperware, Toyota, General Motors, BASF, Panasonic, Nestl\xc3\xa9 og AGFA._NEWLINE_Dokumentarfilmen Helvetica hadde premiere i 2007, femti \xc3\xa5r etter lanseringen av skrifttypen. Filmen er regissert av Gary Hustwit og forteller historien bak skrifttypen. Museum of Modern Art i New York City hadde i tillegg en utstilling i anledningen jubileet.\n_START_SECTION_\nHistorie\n_START_PARAGRAPH_\nHelvetica ble utviklet i 1957 av Max Miedinger sammen med Eduard Hoffmann ved Haas'sche Schriftgiesserei (Haas\xe2\x80\x99 skriftst\xc3\xb8peri) i M\xc3\xbcnchenstein i Sveits. Haas \xc3\xb8nsket \xc3\xa5 formgi en ny grotesk (sans-serif) skrifttype som kunne konkurrere med den da suksessfulle Akzidenz-Grotesk p\xc3\xa5 det sveitsiske markedet. Den ble opprinnelig kalt for \xc2\xabNeue Haas Grotesk\xc2\xbb, og dens design var basert p\xc3\xa5 Schelter-Grotesk og Haas\xe2\x80\x99 Normal Grotesk. M\xc3\xa5let med den nye designen var \xc3\xa5 skape en n\xc3\xb8ytral skrifttype som hadde stor klarhet, ingen vesentlig mening i sin form, og som kunne bli brukt i en stor rekke trykksaker av ulik art._NEWLINE_Da Linotype adopterte Neue Haas Grotesk (som ikke hadde blitt planlagt for \xc3\xa5 bli en komplett mekanisk skrifttype) ble dens formgivning omarbeidet. Etter at skrifttypen Univers hadde suksess videreutviklet Arthur Ritzel fra skriftst\xc3\xb8periet Stempel den nye skrifttypen Neue Haas Grotesk til en st\xc3\xb8rre typefamilie._NEWLINE_I 1960 ble skrifttypens navn endret av Haas' tyske moderselskap Stempel til Helvetica (avledet fra Confoederatio Helvetica, det latinske navnet for Sveits) for \xc3\xa5 gj\xc3\xb8re skrifttypen mer tilgjengelig internasjonalt. Det var f\xc3\xb8rst ment \xc3\xa5 hete \xc2\xabHelvetia\xc2\xbb, men det ble avvist av Eduard Hoffmann, og slo fast at navnet var \xc2\xabHelvetica\xc2\xbb da det betydde \xc2\xabsveitsisk\xc2\xbb framfor \xc2\xabSveits\xc2\xbb."